Publication: Magyar Közlöny
Issue: MK-2001-87 (Year: 2001, Number: 87)
Era: 1990-2004
Section: A 16/1994. (VII. 8.) MKM rendelet melléklete
Paragraph Index: 667

2. A munkaterület rövid, jellemző leírása A játék- és animációsfilm készítő több szakma szorosan vett és további szakmák határterületén végzi tevékenységét, olyan vizuális, rajzi, plasztikai, pedagógiai és műszaki kultúrával rendelkezik, ami a játékkészítés különféle technológiai szakágaiban igényes és önálló feladatmegoldásra teszi alkalmassá, továbbá az animációs filmkészítés különböző területein: a beállításrajz készítő, képes forgatókönyv rajzoló, figuratervező, háttérfestő, animátor (mozdulattervező), rajzoló, számítógépes munkatárs munkaköröket, valamint színházak és tv-stúdiók díszlet-, jelmez- és makettkészítői feladatait képes ellátni. A játék- és animációsfilm készítő a design és a síkművészet, az időben lejátszódó művészet (film, video) alapelemeit ismerő szakember, előzetesen megbeszélt követelmények és elgondolások rögzítése után a problémamegoldás feladatait önállóan képes elvégezni. Ismeri a jelen kor tárgy- és játéktervezési irányzatait, valamint az ehhez kapcsolódó használati, funkcionális, technikai, gazdasági, lélektani és szociológiai szempontjait. A szakma alapkövetelményének megfelelően tervvázlatokat készít, játékszereket tervez és kivitelez. Ismeri a megfelelő iparral és kereskedelemmel kapcsolatos konkrét megbízások teljesítésének, illetve a kivitelezés szervezésének alapkritériumait. Átfogó művészi, művészettörténeti, humánismeretekkel bír, ami képessé teszi alkotóművészi, iparművészeti feladatok teljesítésére önálló vállalkozóként is, valamint tanulmányai folytatására művészeti, pedagógiai és műszaki területeken egyetemeken, főiskolákon.

Source: https://magyarkozlony.hu/hivatalos-lapok/da8281e967de8fc7b4b83cc806cfd07e2fbd7a07/dokumentumok/ec5c507b73da2ff006b46847cf08268ed0640a6c/letoltes